Diari Oficial de la Generalitat Valenciana


Sumari del DOGV 2255, del 28-04-1994 (1994/831260)

ORDRE de 30 de març de 1994, de la Conselleria d'Educació i Ciència per la qual es convoquen ajudes per a la realització de projectes d'acció professional que preparen els joves estudiants per a la seua incorporació a la vida activa.
-----------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1994/03/30/(5)/dof/vci/html**

### Dades del document

Número de DOGV
:   2255

Data del DOGV
:   28-04-1994

Secció del DOGV
:   DISPOSICIONS GENERALS

Número del document
:   1994/831260


Data del document
:   30-03-1994

Organisme emissor
:   Conselleria de Educació i Ciència

Tipus de document
:   Ordre

ORDRE de 30 de març de 1994 de la Conselleria d'Educació i Ciència per la qual es convoquen ajudes per a la realització de projectes d'acció professional que preparen els joves estudiants per a la seua incorporació a la vida activa. [94/2419]  
La Llei Orgànica 1/1990, de 3 d'octubre, d'Ordenació General del Sistema Educatiu, fa constants referències al fet que, tant l'Educació Bàsica com les etapes postobligatòries, han de preparar els joves estudiants per a la incorporació a la vida activa i afirma, explícitament, que la Formació Professional Específica l'ha de facilitar. És responsabilitat, per tant, del Sistema Educatiu no sols proporcionar als joves estudiants una formació plena, que els permeta conformar la pròpia i essencial identitat, sinó també capacitar-los perquè el seu trànsit de l'escola a la vida professional i activa es faça en òptimes condicions. La complexitat de l'entramat sòcio-econòmic exigeix, cada vegada més, disposar de mecanismes d'inserció professional i de preparació per a l'autoocupació, i també tenir una àmplia informació sobre el mercat laboral i l'entorn productiu on haurà d'exercir l'estudiant al final dels seus estudis.  
Els centres docents hauran d'anar incorporant en el seu Projecte Educatiu de Centre, projectes d'acció professional que, amb un contingut ampli i variat d'activitats per a realitzar, vagen encaminats a aconseguir els objectius indicats anteriorment. La Conselleria d'Educació i Ciència va facilitant mitjançant les pràctiques formatives en centres de treball dels alumnes i les alumnes de Formació Professional, la necessària relació entre el món educatiu i el laboral i estableix per a això convenis de col·laboració amb empreses i institucions. S'és conscient que la singularitat de cada centre i el seu entorn necessitarà diferents accions que arriben a conformar un entramat de col·laboració amb les empreses i una guia d'objectius i procediments que orienten i potencien la inserció dels alumnes en la seua vida professional.  
Per tot això, i fent ús de les facultats que em confereix l'article 35 de la Llei 5/1983, de 30 de desembre, de Govern Valencià,  
ORDENE:  
Primer  
Convocar ajudes per a la realització de projectes d'acció professional que tinguen com a objectiu dissenyar diferents accions que preparen i faciliten la inserció professional dels alumnes i les alumnes.  
Segon  
Aprovar les bases que regiran la concessió de les ajudes, segons l'annex I d'aquesta ordre, i també el model d'instància, annex II.  
Tercer  
Les dotacions màximes previstes en l'exercici de 1994 per a afrontar les ajudes concedides per aquesta ordre, i la identificació dels crèdits corresponents, queden especificats de la manera següent:  
a) Dotació màxima de sis milions de pesetes en el crèdit de la secció 09, del servei 02, del programa 422.20 d'Ensenyament Primari.  
b) Dotació màxima de nou milions de pessetes en el crèdit de la secció 09, del servei 02, del programa 422.30 d'Ensenyament Secundari.  
DISPOSICIÓ ADDICIONAL  
Contra aquesta ordre, que posa fi a la via administrativa, s'hi podrà interposar, amb la comunicació prèvia al conseller d'Educació i Ciència, un recurs contenciós administratiu davant del Tribunal Superior de Justícia de la Comunitat Valenciana, en el termini de dos mesos comptats des de l'endemà de la seua publicació, d'acord amb l'establert en l'article 110 de la Llei 30/1992, de 26 de novembre, de Règim Jurídic de les Administracions Públiques, i en els articles 57 i 58 de la Llei de la Jurisdicció Contenciosa Administrativa. Tot això sense perjudici que s'interpose qualsevol altre recurs que s'estime procedent.   
DISPOSICIONS FINALS  
Primera  
El director general de Centres Docents concedirà aquestes ajudes i se l'autoritza a dictar les resolucions necessàries per al desplegament i l'execució d'aquesta ordre.  
Segona  
Aquesta ordre entrarà en vigor l'endemà de la publicació en el Diari Oficial de la Generalitat Valenciana.  
València 30 de març de 1994  
El conseller d'Educació i Ciència  
JOAN ROMERO GONZÁLEZ  
ANNEX I  
Bases de la convocatòria  
Primera  
L'objecte de les ajudes és potenciar que els centres docents integren en el seu projecte educatiu de centre un projecte d'acció professional consistent a implantar i desenvolupar accions que faciliten la inserció professional dels joves estudiants per mitjà d'experiències innovadores d'orientació laboral, simulació empresarial, processos de transició a la vida activa, o altres, partint de l'entorn econòmico-social en què es desenvolupa el centre i buscant unes relacions permanents amb empreses i institucions col·laboradores, per a la realització de la formació en centres de treball i com a mecanisme d'intercanvi de coneixements tecnològico-pràctics i de prestació mútua de serveis. Els projectes d'acció professional podran contenir una gran diversitat d'accions en què s'impliquen diferents seminaris, departaments o àrees del centre educatiu de manera coordinada.  
Segona  
Es podran acollir a aquestes ajudes els centres docents de la Comunitat Valenciana, de nivells no universitaris, mantinguts amb fons públics. Cada centre docent sols podrà presentar un projecte d'acció professional.  
Tercera  
Els projectes han de ser originals i no haver sigut presentats en convocatòries similars en altres entitats públiques o privades.   
La realització dels projectes s'efectuarà al llarg del curs 1994-95.  
Quarta  
El director o directora del centre que opte a la convocatòria haurà de presentar una sol·licitud, segons el model de l'annex II, dirigida al director general d'Ordenació i Innovació Educativa de la Conselleria d'Educació i Ciència, avinguda de Campanar, 32, 46380 València.   
Les sol·licituds també es poden tramitar a través de les Direccions Territorials d'Educació, els Centres d'Informació de l'Oficina d'Informació, Iniciatives i Reclamacions de la Generalitat Valenciana, o per qualsevol de les formes establertes en l'article 38.4 de la Llei de Règim Jurídic de les Administracions Públiques i de Procediment Administratiu Comú.  
Cinquena  
Les instàncies aniran acompanyades de:  
1) Original i còpia del projecte, en què s'inclourà una memòria econòmica.  
2) Certificat de l'acord del Consell Escolar en què conste l'aprovació del projecte i n'autoritze la realització.  
Sisena  
El termini per a la presentació de les sol·licituds serà de dos mesos a partir de l'endemà de la publicació d'aquesta ordre en el Diari Oficial de la Generalitat Valenciana.   
Setena  
Els criteris de valoració per a la concessió de les ajudes es regiran pels apartats següents:  
- Descripció i anàlisi de l'entorn sòci-econòmic: 3 punts  
- Objectius: 3 punts  
- Coordinació amb la resta d'activitats del centre: 4 punts  
- Grau d'implicació d'altres organismes o institucions: 2 punts  
- Originalitat: 2 punts  
- Adequació al nivell educatiu: 3 punts  
- Implicació de les empreses en el projecte: 3 punts  
Total màxim 20 punts  
Vuitena  
La valoració dels projectes la realitzarà una comissió integrada per:  
- El cap de l'Àrea de Formació Professional, que hi actuarà de president.  
- El cap de la Secció d'Iniciació Professional.  
- Un representant de la Secció d'Ensenyaments Tècnico-Professionals, nomenat pel cap de l'Àrea de Formació Professional.  
- Un representant de la Inspecció Educativa, nomenat pel secretari general de la Conselleria d'Educació i Ciència.  
- Un representant de l'Institut Valencià de la Joventut, nomenat pel seu director general.  
- Un representant de l'Institut de la Mitjana i Petita Indústria Valenciana (IMPIVA), nomenat pel seu director general.  
- Un representant de la Direcció General de Formació i Inserció professional, nomenat pel seu director general.  
- Un representant de la Cambra Oficial de Comerç, Indústria i Navegació de València, nomenat pel seu president.  
- Un tècnic de la Secció d'Iniciació Professional, amb veu però sense vot, que hi actuarà com a secretari.  
Novena  
Després de valorar els projectes, la comissió elevarà la proposta de concessió d'ajudes al director general de Centres Docents.  
Deu  
La resolució provisional serà notificada a tots els centres que presenten projecte amb anterioritat a l'inici del curs 1994-95, i s'hi indicarà l'ajuda concedida i el termini de presentació d'al·legacions; passat aquest, es dictarà la resolució definitiva i es procedirà el pagament de les ajudes.  
Onze  
Els beneficiaris restaran obligats a:  
1) Posar en marxa el projecte durant el curs escolar 94/95.  
2) Comunicar a l'Àrea de Formació Professional les incidències que hi haja en el desenvolupament del projecte.  
3) Presentar una memòria en finalitzar el projecte, o, en tot cas, abans del 15 de juliol de 1995, en què s'inclourà:  
a) Descripció d'activitats realitzades i la seua avaluació.  
b) Justificació de despeses.  
c) Valoració del projecte per part del consell escolar.  
Dotze  
Tota alteració de les condicions tingudes en compte per a la concessió de les ajudes, i l'obtenció d'altres ajudes per a la mateixa finalitat, podrà donar lloc a la modificació de la resolució de la concessió.  
Es reintegraran les quantitats rebudes i s'exigirà l'interés de demora des del moment del pagament de l'ajuda en els supòsits previstos en el text refós de la Llei d'Hisenda Pública de la Generalitat Valenciana.  
Tretze  
S'estableix com a quantia màxima d'ajuda per projecte la quantitat de 800.000 pessetes.  
Catorze  
La Inspecció Educativa i, si s'escau, l'Àrea de Formació Professional de la Direcció General d'Ordenació i Innovació Educativa, portaran a terme el seguiment, orientació i avaluació del desenvolupament dels projectes.  
Quinze  
Els projectes que no reben ajuda podran ser retirats en un termini de dos mesos a partir de la resolució de la convocatòria. La Conselleria d'Educació i Ciència podrà fer publicacions amb continguts totals o parcials dels projectes, fent referència al centre docent que el va gestar.  
ANNEX II  
Model de sol·licitud  
Cognoms i Nom:   
com a director/a del centre... codi ... localitat ... CP ... província ...  
EXPOSE:  
Que, una vegada convocat el concurs públic de projectes d'acció professional per l'Ordre de la Conselleria d'Educació i Ciència de 30 de març de 1994, hi concurse amb aquest projecte, coordinat pel professorat ... que presta els seus serveis al centre.  
Que, amb aquesta finalitat, adjunte la documentació següent :  
1. Original i còpia del projecte.  
2. Certificat de l'acord del Consell Escolar pel qual s'aprova el projecte i se n'autoritza la realització.  
Per tot això,   
SOL·LICITE: participar en l'esmentat concurs i accepte les bases que s'especifiquen en l'ordre.  
Signatura ...  
..., ... de ... de 1994  
DIRECCIÓ GENERAL D'ORDENACIÓ I INNOVACIÓ EDUCATIVA.  
CONSELLERIA D'EDUCACIÓI CIÈNCIA. VALÈNCIA


Còpia Permalink ELI